1901 թ. ապրիլի 13-ին ինժեներ Ն.Պասեկը Երեւան քաղաքի ղեկավարությանը ներկայացնում է ծրագիրՙ երկաթգծի, էլեկտրական լուսավորության եւ հիդրոէլեկտրակայան կառուցելու վերաբերյալ: Նա նախատեսում էր քաղաքի գլխավոր փողոցներում եւ երկու պուրակներում իրականացնել էլեկտրական լուսավորությունՙ փայտյա սյուների վրա տեղադրել 70 լապտեր: Ցանկանում էր նաեւ էլեկտրական տրամվայ անցկացնել երկաթուղային կայարանից մինչեւ գլխավոր հրապարակն ընկած տարածությունում, Աստաֆյան փողոցի մի մասով: Տրամվայի գծի ընդհանուր երկարությունըՙ ըստ ծրագրի, կազմում էր երեք վերստ: Դրա համար Զանգու (Հրազդան) գետի վրա նա առաջարկում էր կառուցել 147 կՎտ (200 ձիաուժ) հզորությամբ հիդրոէլեկտրակայան: Մտահղացումը կյանքի կոչելու համար կպահանջվեր 18 ամիս եւ 300 հազար ռուբլի: Քաղաքային խորհուրդը մերժում է ինժեներ Ն.Պասեկի առաջարկությունըՙ այն համարելով անարդյունավետ: